Boek: ‘Slym’ – David WalliamsDavid Walliams Welkom op die eiland Molm. Hierdie eiland is die tuiste van ŉ groot groep gemene grootmense. Die skool, die park, die speelgoedwinkel en selfs die eiland se roomystrokkie behoort aan gruwelike grootmense wat niks meer geniet as om kinders aaklig te laat voel nie. En die eiland word deur die gruwelikste grootmens van almal besit: tannie Grieta Gierig. Iemand moet iets aan die saak doen. Maar wie sal dapper genoeg wees? Sal Ned, die buitengewone seun met ŉ spesiale superkrag, SLYMKRAG, die situasie kan verander? Slym is die Afrikaanse weergawe van David Walliams se boek, Slime. Dit is deur Kobus Geldenhuys vertaal met illustrasies deur Tony Ross. Slym het pas by Protea Boekhuis verskyn. Meer as 25 miljoen eksemplare van Walliams se boeke is al verkoop, en is sover in meer as 53 tale vertaal – Afrikaans ingesluit. Mr Stink (Mnr. Stink, 2016), The Boy in the Dress (wat in 2017 as Die seun in die rok by Protea verskyn het), Gangsta Granny (Ouma is ŉ kroek, 2015) en Billionaire Boy (Boudebiljoenêr, 2016) is aangepas vir Britse televisie. Ratburger (Rotburger, 2015) en Demon Dentist (Die tandeterroris, 2017) het albei die National Book Awards se kinderboek van die jaar in Brittanje gewen. Dit is geen verrassing dat Walliams in dieselfde asem as sy held Roald Dahl genoem word nie. Uitgewer: Protea Boekhuis Prys: R265,00* *Prys onderworpe aan verandering Koop die boek by Protea Boeke